Document ID: 32008D0790

KOMISSION PÄÄTÖS,
tehty 7 päivänä lokakuuta 2008,
jäsenvaltioille esitetystä vaatimuksesta toteuttaa väliaikaisia lisätoimenpiteitä Bursaphelenchus xylophilus (Steiner et Buhrer) Nickle et al. -puuntuhoojan (mäntyankeroisen) leviämisen estämiseksi muilla kuin sellaisilla Portugalin alueilla, joista tiedetään, ettei sitä esiinny niillä, tehdyn päätöksen 2006/133/EY muuttamisesta
(tiedoksiannettu numerolla K(2008) 5555)
(2008/790/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan,
sekä katsoo seuraavaa:
(1)
Jäsenvaltioille esitetystä vaatimuksesta toteuttaa väliaikaisia lisätoimenpiteitä Bursaphelenchus xylophilus (Steiner et Buhrer) Nickle et al. -puuntuhoojan (mäntyankeroisen) leviämisen estämiseksi muilla kuin sellaisilla Portugalin alueilla, joista tiedetään, ettei sitä esiinny niillä, 13 päivänä helmikuuta 2006 tehdyn komission päätöksen 2006/133/EY (2) mukaisesti Portugali toteuttaa hävittämisohjelmaa mäntyankeroisen leviämisen estämiseksi.
(2)
Päätöstä 2006/133/EY muutettiin viimeksi komission päätöksellä 2008/684/EY (3) tarkoituksena vahvistaa komission päätöksessä 2008/489/EY (4) säädetyt väliaikaiset toimenpiteet. Kyseisillä toimenpiteillä varmistettiin tartunnalle alttiin materiaalin kuljettaminen rajatulta alueelta.
(3)
Portugali ilmoitti komissiolle pysyvän kasvinsuojelukomitean kokouksessa 3 päivänä heinäkuuta 2008, että se oli tutkinut 2 145 paikkaa Portugalissa, että näytteitä oli otettu asianmukaisesti ja että vuoden 2008 ensimmäisellä puoliskolla järjestetyn ylimääräisen seurantakampanjan aikana oli vahvistettu yhteensä 50 mäntyankeroisen esiintymää eri puolilta maan aluetta.
(4)
Ottaen huomioon nämä uudet esiintymät on tarpeen vahvistaa rajatun alueen tartuntavyöhykkeen ympärillä olevan puskurivyöhykkeen suojelua soveltamalla tartunnalle alttiin materiaalin kuljetuksiin tartuntavyöhykkeeltä puskurivyöhykkeelle samoja vaatimuksia kuin jo sovelletaan kuljetuksiin rajatulta alueelta muille alueille.
(5)
Jotta maksimoidaan testaukseen käytettävissä olevien resurssien vaikutukset, kaikkien niiden tartunnalle alttiiden kasvien, jotka on joko havaittu mäntyankeroisen saastuttamiksi tai joissa on huonon terveyden oireita tai jotka sijaitsevat pelastushakkuualueilla, testaamista koskevat vaatimukset olisi rajattava pelkästään puskurivyöhykkeeseen.
(6)
Mikäli mäntyankeroista löydettäisiin toistuvasti samasta Espanjan rajan läheisestä Portugalin osasta, rajattu alue olisi laajennettava Espanjaan ja Espanjan olisi sovellettava samoja vaatimuksia tartunnalle alttiin puutavaran ja kuoren sekä tartunnalle alttiiden kasvien alueellaan sijaitsevalla rajatulla alueella tapahtuviin ja sieltä poispäin suuntautuviin kuljetuksiin sekä toteutettava lisätutkimuksia kyseisellä alueella.
(7)
Mitä tulee tartunnalle alttiiseen puiseen pakkausmateriaaliin ja samantyyppisiin tavaroihin, kuljetuksia koskevat vaatimukset olisi rajattava Portugalista peräisin olevaan uuteen materiaaliin, sillä vanhan pakkausmateriaalin kasvinterveydellinen riski on pieni.
(8)
Päätöstä 2006/133/EY olisi sen vuoksi muutettava.
(9)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2006/133/EY seuraavasti:
1)
Korvataan 2 artiklan ensimmäinen alakohta seuraavasti:
”Portugalin ja tarvittaessa Espanjan on varmistettava 31 päivään maaliskuuta 2012 asti, että liitteessä esitettyjä vaatimuksia noudatetaan, kun tartunnalle altista puutavaraa ja kuorta sekä tartunnalle alttiita kasveja kuljetetaan 5 artiklan mukaisesti määritellyillä rajatuilla alueilla tai näiltä rajatuilta alueilta muille kuin rajatuille alueille jäsenvaltioissa tai kolmansiin maihin.”
2)
Korvataan 4 artiklan 2 kohdan ensimmäinen alakohta seuraavasti:
”Edellä 1 kohdassa säädettyjen tutkimusten lisäksi Portugalin ja tarvittaessa Espanjan on laadittava vuosittain tutkimussuunnitelma rajattuja alueita varten ja esitettävä se komissiolle hyväksyttäväksi. Suunnitelman on perustuttava riskeihin, ja siinä on otettava huomioon tartunnalle alttiiden kasvien levinneisyys niiden alueella.”
3)
Lisätään 5 artiklan ensimmäisen kohdan jälkeen kohta seuraavasti:
”Jos 4 artiklan 2 kohdassa tarkoitetun tutkimuksen tulokset osoittavat, että mäntyankeroista esiintyy alle 20 kilometrin etäisyydellä Espanjan rajasta, Portugalin on välittömästi ilmoitettava asiasta Espanjalle. Jos enintään 3 kilometrin etäisyydellä Espanjan rajasta vahvistuu esiintymä tai jos toinen esiintymä todetaan ensimmäisen esiintymän läheisyydessä yhden vuoden kuluessa, Espanjan on perustettava alueelleen rajattu alue Portugalin rajatun alueen jatkeeksi siten, että siihen kuuluu 20 kilometrin levyinen puskurivyöhyke sen paikan ympärillä, jossa esiintymä havaittiin.”
4)
Muutetaan päätöksen 2006/133/EY liite tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 7 päivänä lokakuuta 2008.

Labels: 18
16
1
6